সংসদের চলতি অধিবেশনেই পণ্য ও পরিষেবা কর (জিএসটি) বিল পাশ করানো সম্ভব হবে বলে ফের আশা প্রকাশ করল কেন্দ্র। যদিও আজ বাদল অধিবেশনের তৃতীয় দিনের ‘গতিপ্রকৃতি’ দেখার পর জিএসটি বিলের ভবিষ্যৎ নিয়ে কিছুটা সংশয়ে রাজনীতির কারবারিদের একাংশ।
সদ্যনিযুক্ত কেন্দ্রীয় অর্থ প্রতিমন্ত্রী অর্জুনরাম মেঘওয়াল আজ জানান, জিএসটি চালু করতে আগামী সপ্তাহেই রাজ্যসভায় সংবিধান সংশোধনী বিল পাশ করানো হতে পারে। তিনি বলেন, ‘‘নরেন্দ্র মোদীর সরকার এ বিষয়ে রাজনৈতিক ঐকমত্য তৈরির চেষ্টা করছে। উত্তরপ্রদেশ, বিহার, ওড়িশা, পশ্চিমবঙ্গ-সহ বিভিন্ন রাজ্যের মুখ্যমন্ত্রীরা ইতিমধ্যেই এ বিষয়ে সম্মতি দিয়েছেন।’’ কেন্দ্রীয় তথ্য ও সম্প্রচারমন্ত্রী বেঙ্কাইয়া নায়ডুর মন্তব্য, ‘‘বিভিন্ন রাজ্যের তরফে জিএসটি সম্পর্কে ইতিবাচক সাড়া পেয়েছি।’’ সামগ্রিকভাবে রাজ্যসভায় শাসক এনডিএ শিবির সংখ্যালঘু। কিন্তু তৃণমূল, বিজেডি, এডিএমকে-সহ বিভিন্ন দলের তরফে ইতিমধ্যেই জিএসটি বিল সমর্থনের ইঙ্গিত মিলেছে। এমনকী, বাম শাসিত কেরলও জিএসটি বিল সমর্থন করছে বলে খবর।
যদিও প্রধান বিরোধী দল কংগ্রেস এখনও এ বিষয়ে অবস্থান স্পষ্ট করেনি। আজ কংগ্রেস সংসদীয় দলের বৈঠকে উত্তরাখণ্ড-অরুণাচলে রাষ্ট্রপতি শাসন, কাশ্মীরে অশান্তি, গুজরাতের দলিত নির্যাতন-সহ বিভিন্ন বিষয়ে কেন্দ্রের কড়া সমালোচনা করেছেন কংগ্রেস সভানেত্রী সনিয়া গাঁধী। কংগ্রেসের একটি সূত্র জানাচ্ছে, জিএসটি বিল নিয়ে বৈঠকে কোনও কথা বলেননি সনিয়া। মূল্যবৃদ্ধি প্রতিরোধে মোদী সরকারের ‘ব্যর্থতার’ প্রতিবাদে সংসদ অভিযানে সামিল হন কংগ্রেসের নেতা-কর্মীরা। 
কংগ্রেসের এই অবস্থানের প্রেক্ষিতে আজ প্রতি-আক্রমণের পথে গিয়েছে বিজেপি। লোকসভায় বিদেশমন্ত্রী সুষমা স্বরাজ পরমাণু জ্বালানি ও প্রযুক্তি সরবরাহকারী গোষ্ঠী এনএসজি’তে ভারতের সদস্যপদপ্রাপ্তির সম্ভাবনা নিয়ে বলতে গিয়ে জিএসটি বিলের প্রসঙ্গ টেনে আনেন। তিনি বলেন, ‘‘একমাত্র চিন ছাড়া অন্য সব দেশই এনএসজি গোষ্ঠীতে ভারতের অন্তর্ভুক্তির প্রস্তাব সমর্থন করছে। ঠিক যেমন কংগ্রেস ছাড়া সব দলই জিএসটি বিল সমর্থন করছে।’’ তাঁর দাবি, ভারতকে এনএসজি সদস্যরাষ্ট্র করার পাশাপাশি জিএসটি বিলও পাশ করাবে মোদী সরকার।
গত বাজেট অধিবেশনের সময় কংগ্রেসের তরফে সুনির্দিষ্টভাবে জিএসটি বিলের বর্তমান খসড়ার কয়েকটি ধারা নিয়ে আপত্তি তোলা হয়েছিল। জিএসটি চালুর জন্য সংবিধান সংশোধনী বিলে করের ঊর্ধ্বসীমা ১৮ শতাংশে বেঁধে রাখার পাশাপাশি শিল্পোন্নত রাজ্যগুলির থেকে বাড়তি এক শতাংশ কর আদায় করার দাবি জানিয়েছিলেন কংগ্রেস নেতৃত্ব। জিএসটি সংক্রান্ত বিবাদগুলির মীমাংসার জন্য পৃথক প্রতিষ্ঠান গড়ার দাবিও ছিল। কেন্দ্রীয় অর্থমন্ত্রী অরুণ জেটলি জিএসটি নিয়ে কংগ্রেস নেতৃত্বের সঙ্গে বৈঠক করলেও দাবিপূরণের বিষয়ে কোনও আশ্বাস  দেননি। মেঘওয়াল আজ জানান, ২০০৯ সালে ইউপিএ সরকার জিএসটি বিলের প্রথম যে খসড়া করেছিল, তাতে করের হার ১৮ শতাংশে বেঁধে রাখার কোনও প্রস্তাব ছিল না।